Haf 7
?Ol Miting Oli Olsem Wanem?
Long ol miting we ol Kristin oli mekem long taem bifo, oli singsing, mo oli prea, mo oli ridim Baebol, mo oli tokbaot ol save blong Baebol. (1 Korin 14:26) Long taem blong yumi, ol Witnes oli mekem sem mak.
Ol tijing oli kamaot long Baebol mo oli givhan long laef blong yumi. Long wiken, yumi evriwan i joen wanples blong lesin long wan tok we i stanap long Baebol. Tok ya i blong 30 minit, mo i soemaot olsem wanem Baebol i stret long laef blong yumi mo long taem ya we yumi stap laef long hem. Yumi evriwan i save ridim ol vas long Baebol blong yumi. Taem tok ya i finis, yumi mekem Stadi Blong “Wajtaoa” blong wan aoa. Evriwan oli save givim ansa long ol kwestin we oli stap long stadi ya. Stadi ya i givhan long yumi blong yumi folem ol tok blong Baebol long laef blong yumi. I gat bitim 100,000 kongregesen long wol, mo olgeta evriwan oli stadi long sem save nomo.
Yumi kamgud moa long fasin blong tij. Long medel blong wik, i gat wan miting bakegen we i gat tri haf blong hem. Fashaf, hemia Baebol Stadi Blong Kongregesen we i blong 30 minit. Long stadi ya, i gat ol kwestin mo ansa we oli givhan long yumi, blong yumi kasem save moa long ol tingting blong God long Baebol mo long ol profet tok. Namba tu haf, hemia Skul Blong Trenem Yumi Blong Tij we i blong 30 minit. Long stat blong hem, yumi tokbaot wan haf blong Baebol we olgeta evriwan long kongregesen oli ridim finis long ol dei bifo. Biaen, olgeta we oli putum nem blong olgeta long skul ya oli mekem ol sot tok. Wan brata we i givim advaes i talem smol toktok blong givhan long olgeta blong oli kam gud moa taem oli rid mo oli toktok. (1 Timoti 4:13) Namba tri haf, hemia Miting Blong Kingdom Wok we i blong 30 minit. Sam brata oli givim tok, mo sam narafala oli kam antap long stej nao oli soemaot olsem wanem blong storian long ol man long wok blong prij. Samtaem ol brata oli singaot samfala oli kam antap long stej nao oli askem kwestin long olgeta. Ol samting ya i givhan long yumi blong yumi tijim ol narafala long Baebol.
Taem yu yu kam long miting, bambae yu sapraes long nambawan tijing we yu kasem long Baebol.—Aesea 54:13.
?Bambae yu harem wanem long ol miting?
?Weswan long ol miting ya we yu yu wantem kam long hem?
cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn